text: Politiet søger vidner: Kvinde kørte tre gange ind i sin eks
  25 august 2017 kl. 20.44
  Ved et kryds i Horsens kørte en kvinde tre gange ind i sin ekskærestes bil og skubbede den ud i krydset.
  Politiet søger nu vidner til en episode, hvor et tidligere kærestepar møder hinanden i trafikken.
  - Hun kører op til krydset, og opdager, at han sidder i bilen foran. Derefter kører hun, ifølge hans forklaring, ind i hans bil tre gange og skubber den ud i krydset, fortæller Mikkel Ross, vagtchef ved Syd- og Sønderjyllands Politi, til TV SYD.
  På grund af den handling vil hun nu blive sigtet for at have bragt mandens liv i fare. Problemet er bare, at de to forklaringer ikke er helt ens.
  - I en sag som den her, hvor parterne kender hinanden, vil vi meget gerne snakke med nogle uvildige vidner, siger Mikkel Ross.
  Episoden fandt sted ved krydset på Sønderbrogade og Lichtenbergsgade i Horsens omkring klokken 16. Eventuelle vidner kan kontakte politiet på 114.
  